KINNITATUD
Tallinna Transpordiameti juhataja 20.11.2024  
käskkirjaga nr  7.-1.1/24/55pk
LISA 	
	
AMETIJUHEND

Amet	Tallinna Transpordiamet	
Struktuuriüksus	õigusosakond	
Ametikoht	jurist	
Vahetu juht	juhataja	
Alluvad	puuduvad	
Teenistujat asendab	jurist ja osakonna juhataja	
Teenistuja asendab	vaidemenetluse peaspetsialisti, juristi, osakonna juhatajat	

AMETIKOHA EESMÄRK
Ameti õigusalane teenindamine liiklus- ja parkimiskorralduse valdkonnas.

TEENISTUSÜLESANDED	TULEMUSED JA KVALITEET	
1.	Teostab ameti teenistujate õigusalast nõustamist, ameti tegevusvaldkondadega seotud lepingute koostamist ning koostamises osalemist, õigus- ja haldusaktide koostamist ning koostamise juhendamist ameti tegevusvaldkondadega seotud küsimustes	•	Ameti teenistujate õigusalane nõustamine on tagatud õigeaegselt ja korrektselt;
•	ameti õigus- ja haldusaktid on koostatud õigeaegselt ja nõuetekohaselt ning ameti teenistujad on õigus- ja haldusaktide koostamisel juhendatud;
•	ameti lepingud on koostatud juriidiliselt korrektselt ja linna huve silmas pidades, esitatud projektid on läbi vaadatud, nende kohta arvamused avaldatud ja ettepanekud tehtud. 	
2.	Kooskõlastamiseks esitatud õigusaktide eelnõude ja muude dokumentide projektide läbivaatamine, Tallinna Linnavalitsuse ja Tallinna Linnavolikogu õigusaktide eelnõude ettevalmistamine küsimustes, mis on seotud õigusalase tööga ametis, osalemine töögruppides ja komisjonides.	•	Kooskõlastamiseks esitatud õigusaktide eelnõud ja muud dokumentide projektid on läbi vaadatud, nende vastavus riigi ja linna õigusaktidele ning normitehnilistele nõuetele kontrollitud ning vajadusel korrigeeritud.
•	Tallinna Linnavalitsuse ja Tallinna Linnavolikogu õigusaktide eelnõud on juriidiliselt ja tehniliselt korrektselt vormistatud vastavalt Tallinna Linnavalitsuse reglemendile ja Tallinna Linnavolikogu töökorrale ning saadetud kooskõlastusringile andmebaasis „Teele” tähtaegselt.	
3.	Ameti poolt läbiviidavate riigihankemenetluste dokumentide ja lepingute koostamine või kontrollimine; riigihangete registrisse kannete tegemine; riigihangete tulemusena sõlmitud lepingute täitmise kontrollimine ning vajalike lisadokumentide koostamine.	•	Hankedokumendid ja lepingute projektid on koostatud vastavalt kehtivale õigusele juriidiliselt korrektselt ja linna huve silmas pidades; riigihangete registrisse on kanded korrektselt tehtud; riigihankemenetlused korrektselt läbi viidud.
	
4.	Ameti struktuuriüksuste põhimääruste, menetluskordade, juhendite ja muude õiguslike sisuga dokumentide ettevalmistamine, korrigeerimine ja viseerimine.	•	Ameti tegevuseks vajalikud menetluskorrad, juhendid, põhimäärused ja muud dokumendid on juriidiliselt korrektselt ja teenistujatele arusaadavalt vormistatud.	
5.	Ameti vastu esitatud vaiete lahendamine. 	•	Vaided on menetletud vastavalt haldusmenetluse seadusele ja Tallinna Linnavalitsuse reglemendile õigeaegselt ja juriidiliselt korrektselt; vaide esitajat teavitatakse õigeaegselt vaide lahendamise tähtaja pikendamisest ja vaideotsuse tegemisest.	
6.	Ameti tegevusvaldkondadega seotud kohtuasjades esindamine, kohtuasjade ettevalmistamine ja ameti/linna esindamine kohtus vastavalt antud volikirjale.	•	Kohtuasjades on materjalid linna ja ameti huve igati silmas pidades korrektselt ja tähtaegselt vormistatud ja kohtule saadetud; 
•	kohtuasjade kulgemisest on selleks õigust omavat isikut teavitatud ja iseseisvalt tehtud kõik kohtuasjas vajalikud menetlustoimingud volituse piires; võimaliku kompromissi korral on igakülgselt kaalutud selle otstarbekus ja vajadusel esitatud eelnõu kompromissi sõlmimiseks; 
•	kohtus esindamisel on linna huvid maksimaalselt kaitstud ning vajalikud taotlused õigeaegselt esitatud.	
7.	Täidab juhatajalt saadud ühekordseid käesolevas ametijuhendis kajastamata ülesandeid	•	Ülesanded tähtaegselt ning nõuetekohaselt täidetud.	

ÕIGUSED JA KOHUSTUSED
Teenistujal on õigus:	•	Saada ameti teistelt struktuurüksustelt ja linna ametiasutustelt informatsiooni ja dokumente, mis on vajalikud temale pandud teenistuskohustuste täitmiseks; 
•	vajadusel kontrollida riigi äriregistri teabesüsteemist äriühingu juhatuse liikmete andmeid;
•	kutsuda kokku nõupidamisi oma pädevusse kuuluvate ülesannete lahendamiseks;
•	teha ettepanekuid töökorralduse efektiivsemaks muutmiseks ja seonduvate probleemide lahendamiseks;
•	taotleda teenistuskohustuste täitmiseks vajalikku ametialast täiendkoolitust;
•	saada teenistuskohustuste täitmiseks vajalikke vahendeid.

Teenistuja on kohustatud:	•	Täitma oma tööülesandeid korrektselt, ausalt, asjatundlikult, erapooletult ja õigeaegselt, aidates kaasa ametile ja Tallinna linnale seadusest tulenevate ülesannete täitmisele;
•	juhinduma tööülesannete täitmisel vahetu juhi seadusega kooskõlas olevatest teenistusalastest juhistest ja korraldustest;
•	teavitama viivitamata vahetut juhti asjaoludest, mis mõjutavad või võivad mõjutada oluliselt tööülesannete täitmist või kahjustada ameti ja/või Tallinna linna huvisid;
•	täiendama tööülesannete asjatundlikuks täitmiseks oma tööalaseid teadmisi ja oskusi;
•	mitte avaldama tööülesannete täitmise tõttu teatavaks saanud riigi- ja ärisaladust, salastatud välisteavet, teiste inimeste perekonna- ja eraellu puutuvaid andmeid ning muud asutusesiseseks kasutamiseks tunnistatud teavet;
•	hoiduma tegudest, mis takistavad teistel teenistujatel kohustuste täitmist või kahjustavad tema või teiste isikute elu, tervist või vara;
•	hoiduma tegudest, mis kahjustavad ameti ja/või Tallinna linna mainet või põhjustavad klientide või partnerite usaldamatust ameti ja/või Tallinna linna vastu;
•	kasutama ameti ja teenistuja kasutusse antud vara ning vahendeid heaperemehelikult ja sihipäraselt.	
Õiguste ja volituste piirid on sätestatud:	•	riigi ja Tallinna linna õigusaktides;
•	ameti põhimääruses;
•	ameti, osakonna ja teenistuja isiklikus tööplaanis;
•	muudes ameti tööd ja töökorraldust reguleerivates dokumentides;
•	käesolevas ametijuhendis.	
Töö hindamise alused:	•	arengu- ja/või tulemusvestluse kokkuvõtted;
•	tööplaan;
•	muud ameti tööd reguleerivad dokumendid;
•	käesolev ametijuhend.	

AMETIKOHA ÜLDISED KOMPETENTSID
Nõuded haridusele:	•	Õigusalane kõrgharidus	
Nõuded kogemusele:	•	Varasem õigusalane töökogemus, soovituslikult vähemalt kaheaastane töökogemus õigusalal.	
Nõuded teadmistele ja oskustele:	•	eesti keele oskus (C1) tasemel, vene või inglise keele oskus (B1) tasemel tööalase sõnavara valdamisega;
•	ametikohast tulenevaid ülesandeid reguleerivate õigusaktide tundmine ja rakendamise oskus;
•	oskus analüüsida õigusküsimusi, pakkuda lahendusi ning sõnastada kirjalikke arvamusi;
•	infotehnoloogia seadmete ja kontoritöö tarkvara kasutamise oskus, sealhulgas töökohal vajalike teksti- ja tabeltöötlusprogrammide ning vajalike andmekogude, registrite ja dokumendihalduse infosüsteemide kasutamise oskus.	
Nõuded isikuomadustele:	•	Analüütiline mõtlemine, iseseisev probleemide lahendamise oskus, hea planeerimisoskus;
•	suhtlemis- ja väljendusoskus, oskus oma seisukohti ja arvamusi põhjendada, mõtete ja informatsiooni suulise ja kirjaliku esitamise võime;
•	töövõime, sealhulgas võime stabiilselt ja tulemuslikult töötada pingeolukorras, efektiivselt kasutada aega;
•	algatusvõime ja loovus. Võime osaleda uute lahenduste väljatöötamisel, neid rakendada ning töötada iseseisvalt ja initsiatiivikalt;
•	kohusetunne, otsustus- ja vastutusvõime, sealhulgas kohustuste täpne ja õigeaegne täitmine, vastutus oma kohustuste täitmise, selle kvaliteedi ja tulemuslikkuse eest.
•	usaldusväärsus, lojaalsus ja orienteeritus linna huvidele.	

Käesoleva ametijuhendiga kaasneb ametiseisund korruptsioonivastase seaduse mõttes.

TEENISTUJA

/DIGITAALSELT ALLKIRJASTATUD/	TÖÖANDJA

/DIGITAALSELT ALLKIRJASTATUD/